[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 31.8.2010

COM(2010) 447 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Ετήσια έκθεση προς την αρμόδια για την απαλλαγή αρχήσχετικά με τους εσωτερικούς ελέγχους που διεξήχθησαν το 2009(Άρθρο 86 παράγραφος 4 του δημοσιονομικού κανονισμού)

SEC(2010) 994

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

1.1. Η αποστολή της ΥΕΕ: Ανεξαρτησία, αντικειμενικότητα και λογοδοσία 3

2. Περιβάλλον εργασίας και πρόγραμμα έλεγχου 4

2.1. H διαδικασία εσωτερικού ελέγχου 4

2.2. Εφαρμογή του στρατηγικού προγράμματος ελέγχων της ΥΕΕ 4

2.3. Αποδοχή των συστάσεων και αντίληψη του έργου της ΥΕΕ 4

3. Κύριες διαπιστώσεις και συστάσεις της ΥΕΕ 5

4. Συμπεράσματα 11

Εισαγωγή

Η παρούσα έκθεση ενημερώνει την αρμόδια για την απαλλαγή αρχή σχετικά με το έργο που έχει επιτελέσει η Υπηρεσία Εσωτερικού Ελέγχου (ΥΕΕ) της Επιτροπής, σύμφωνα με το άρθρο 86 παράγραφος 4 του δημοσιονομικού κανονισμού (ΔΚ). Βασίζεται στην έκθεση της ΥΕΕ, δυνάμει του άρθρου 86 παράγραφος 3 του ΔΚ, για τις βασικές διαπιστώσεις του ελέγχου και, σύμφωνα με τα επαγγελματικά πρότυπα, στις περιπτώσεις σημαντικής έκθεσης σε κινδύνους και σε θέματα ελέγχου και εταιρικής διακυβέρνησης.

Η παρούσα έκθεση βασίζεται στις ελεγκτικές και συμβουλευτικές εκθέσεις της ΥΕΕ που ολοκληρώθηκαν το 2009[1] σε υπηρεσίες και εκτελεστικούς οργανισμούς της Επιτροπής. Δεν καλύπτει τα αποτελέσματα του ελεγκτικού έργου της ΥΕΕ σχετικά με άλλους οργανισμούς ή φορείς για τους οποίους καταρτίζονται χωριστές ετήσιες εκθέσεις.

Οι αντιδράσεις της Επιτροπής σε σχέση με τις διαπιστώσεις και τα συμπεράσματα του Εσωτερικού Ελεγκτή εκτίθενται στην συγκεφαλαιωτική έκθεση[2], στην οποία η Επιτροπή λαμβάνει θέση επί των εγκάρσιων ζητημάτων τα οποία έθιξαν η ΥΕΕ, το Ευρωπαϊκό Ελεγκτικό Συνέδριο (ΕΕΣ) και η αρμόδια για την απαλλαγή αρχή, ή τα οποία εντόπισε η επιτροπή παρακολούθησης των ελέγχων, καθώς και επί των ζητημάτων που θέτουν οι προτάσεις για την ανά τριετία αναθεώρηση του δημοσιονομικού κανονισμού.

Η αποστολή της ΥΕΕ: Ανεξαρτησία, αντικειμενικότητα και λογοδοσία

Αποστολή της ΥΕΕ είναι να συμβάλλει στη χρηστή διαχείριση στους κόλπους της Ευρωπαϊκής Επιτροπής μέσω του ελέγχου των συστημάτων εσωτερικής διαχείρισης και ελέγχου τόσο στο πλαίσιο της Επιτροπής όσο και στο πλαίσιο των ρυθμιστικών και εκτελεστικών οργανισμών, με σκοπό να αξιολογείται η αποτελεσματικότητά τους και να διασφαλίζεται η διαρκής τους βελτίωση.

Η ΥΕΕ τελεί υπό την ευθύνη του Μέλους της Επιτροπής που είναι αρμόδιο για τον έλεγχο και λογοδοτεί στην επιτροπή παρακολούθησης των ελέγχων (ΕΠΕ).

Η ΥΕΕ εκτελεί τα καθήκοντά της σύμφωνα με το «Διεθνές πλαίσιο επαγγελματικών πρακτικών» του Ινστιτούτου Εσωτερικών Ελεγκτών (Institute of Internal Auditors - IIA), ο δε εσωτερικός ελεγκτής έχει κηρύξει εαυτόν οργανωτικά ανεξάρτητο έναντι της επιτροπής παρακολούθησης των ελέγχων.

Το 2009, δεν αναφέρθηκαν συστημικά προβλήματα από την ειδικευμένη υπηρεσία σε θέματα δημοσιονομικών παρατυπιών (Financial Irregularities Panel - FIP) δυνάμει του άρθρου 112 των κανόνων εφαρμογής του δημοσιονομικού κανονισμού.

Περιβάλλον εργασίας και πρόγραμμα ελεγχου

H διαδικασία εσωτερικού ελέγχου

Η ΥΕΕ συνεργάστηκε με το ΕΕΣ και με τα κλιμάκια εσωτερικού ελέγχου (ΚΕΕ) για τον συντονισμό του προγραμματισμού των ελέγχων, την τακτική υποβολή εκθέσεων ελέγχου, την ανταλλαγή μεθοδολογικών λύσεων και κοινά προγράμματα κατάρτισης.

Η ΥΕΕ και τα ΚΕΕ ορίζουν κατά τον ίδιο τρόπο το ελεγκτικό περιβάλλον και υιοθετούν την ίδια μεθοδολογία εκτίμησης κινδύνων. Το δίκτυο των ΚΕΕ υπό την προεδρία της ΥΕΕ (Auditnet) εξακολούθησε να συνιστά αποτελεσματικό όχημα για την εναρμόνιση της προσέγγισης εσωτερικού ελέγχου σε ολόκληρη την Επιτροπή.

Ολοκληρώθηκε η εκπόνηση προγράμματος επαγγελματικής κατάρτισης για τους εσωτερικούς ελεγκτές που εργάζονται στην Επιτροπή, περιλαμβανομένου κύκλου μαθημάτων για την πρόληψη της απάτης, το οποίο καταρτίστηκε από την OLAF.

Εφαρμογή του στρατηγικού προγράμματος ελέγχων της ΥΕΕ

Το στρατηγικό πρόγραμμα ελέγχων της ΥΕΕ για την περίοδο 2007-2009 επικαιροποιήθηκε το 2009 προκειμένου να ληφθούν υπόψη τα αποτελέσματα της ετήσιας εκτίμησης κινδύνων της διοίκησης και οι λοιπές μεταβολές του εξωτερικού και του εσωτερικού περιβάλλοντος (π.χ. μεταβολές που αφορούν τις εργασίες του οργανισμού, τις επιχειρήσεις, τα προγράμματα, τα συστήματα και τους ελέγχους).

Μέχρι τα τέλη του κύκλου προγραμματισμού 2007-2009, αναμένεται να έχουν ελεγχθεί, είτε από την ΥΕΕ είτε από τα ΚΕΕ, τα συστήματα εσωτερικού ελέγχου της Επιτροπής, τα οποία καλύπτουν το 56 % του περιβάλλοντος δημοσιονομικού ελέγχου (66 % των αναλήψεων υποχρεώσεων από τον προϋπολογισμό του 2009). Η τελική κάλυψη που επιτυγχάνεται θα υπολογισθεί αφ’ ης στιγμής όλα τα ΚΕΕ υποβάλουν επικαιροποιημένα αριθμητικά δεδομένα. Η ΥΕΕ διενήργησε επίσης μια σειρά ελέγχων στον μη δημοσιονομικό τομέα (π.χ. αδιάλειπτη λειτουργία και διαχείριση κινδύνων).

Το 2009, η ΥΕΕ ολοκλήρωσε το 87 % του προγράμματος εργασιών της, ποσοστό που αντιστοιχεί στο 100 % των αποστολών της κατηγορίας C1[3] και στο 66 % των αποστολών της κατηγορίας C2[4]. Συνολικά, εκδόθηκαν 67 εκθέσεις (34 εκθέσεις ελέγχου, 32 εκθέσεις παρακολούθησης και 1 έκθεση συμβούλου). Επισυνάπτεται πλήρης κατάλογος.

Αποδοχή των συστάσεων και αντίληψη του έργου της ΥΕΕ

Το 2009, το ποσοστό αποδοχής των συστάσεων ελέγχου εκ μέρους των ελεγχθέντων ανήλθε σε 98,8 %.

[pic]

*Έγιναν αποδεκτές όλες οι συστάσεις με εξαίρεση δύο «πολύ σημαντικές» και μία «σημαντική».

Οι απαντήσεις των υπηρεσιών που ελέγχθηκαν σχετικά με την ικανοποίησή τους με τους επιμέρους ελέγχους απέδωσαν μέσο αποτέλεσμα 1,71 σε μια κλίμακα που κυμαίνεται από το 1 (ανώτατη τιμή) έως το 4 (κατώτατη τιμή), σε σύγκριση με 1,74 για το 2008 και 1,86 για το 2007. Σύμφωνα με έρευνα που πραγματοποιήθηκε στις αρχές του 2010, το 78,8% των ενδιαφερομένων θεωρεί ότι η ΥΕΕ επιτυγχάνει και προβάλλει προς τα έξω σαφές όραμα στον τομέα της διακυβέρνησης και του εσωτερικού ελέγχου, το 90,0% θεωρεί ότι οι έλεγχοι πραγματοποιούνται κατά τρόπο έντιμο, αντικειμενικό και δίκαιο, και το 76,3% είναι της γνώμης ότι οι συστάσεις της ΥΕΕ παρουσιάζουν άμεση χρησιμότητα για τους ελεγχθέντες (έναντι 61,5 % το 2008 και 48,8 % το 2007). Συνολικά, το 90,0 % θεωρεί ότι το έργο της ΥΕΕ συμβάλλει στην ποιότητα των συστημάτων διαχείρισης και ελέγχου της Επιτροπής και των εκτελεστικών της οργανισμών.

Κύριες διαπιστώσεις και συστάσεις της ΥΕΕ

Αδιάλειπτη λειτουργία

Η επάρκεια και η αποτελεσματικότητα του μηχανισμού αδιάλειπτης λειτουργίας (ΜΑΛ) αξιολογήθηκαν σε τέσσερις υπηρεσίες. Αναγνωρίστηκε ότι ο ΜΑΛ είναι μια εξελισσόμενη διαδικασία, η οποία δεν έχει ωριμάσει ακόμη, καθώς και ότι, από το 2006 και εντεύθεν, έχουν καταβληθεί σημαντικές προσπάθειες για την ανάπτυξη, εφαρμογή και βελτίωσή του. Παρόλα αυτά, η ΥΕΕ έκρινε ότι είναι αναγκαία καλύτερη επιτήρηση της λειτουργίας και αναβάθμιση της συνολικής καθοδήγησης. Η ΥΕΕ συνέστησε να ανατεθεί η ευθύνη για την εφαρμογή των υπόψη συστάσεων σε κατάλληλο εποπτικό όργανο ή σε συντονιστικό φορέα. Η οριζόντια υπηρεσία που είναι επιφορτισμένη με τον ΜΑΛ θα πρέπει να παρέχει περισσότερη καθοδήγηση σχετικά με τους τρόπους ανάλυσης του αντικτύπου της λειτουργίας επί τη βάσει εκτίμησης κινδύνου, να ενισχύσει τον συντονισμό εγκάρσιων ζητημάτων και αλληλεξαρτήσεων και να βελτιώσει τον σχεδιασμό αδιάλειπτης λειτουργίας. Πρέπει να πραγματοποιείται επισκόπηση σε θεσμικό επίπεδο του σχεδιασμού αδιάλειπτης λειτουργίας των υπηρεσιών. Για να εξασφαλίζεται η επισκόπηση αυτή, πρέπει να καταρτίζεται πλήρης κατάλογος των δραστηριοτήτων ζωτικής σημασίας. Οι σχεδιασμοί πρέπει να υποβάλλονται τακτικά σε δοκιμή στην πράξη και θα πρέπει να καταρτίζεται πρόγραμμα ΜΑΛ με υποχρεωτικές ασκήσεις προσομοίωσης ανά τακτά χρονικά διαστήματα.

Διαχείριση κινδύνων

Το ισχύον πλαίσιο διαχείρισης κινδύνων καθιερώθηκε το 2005, μαζί με σχέδιο δράσης, το οποίο θα έπρεπε να υλοποιηθεί κατά την περίοδο 2005-2007. Οι επιβεβλημένοι έλεγχοι που διενεργήθηκαν το 2009 σε δύο οριζόντιες και δύο επιχειρησιακές υπηρεσίες αφορούσαν την αξιολόγηση της επάρκειας του πλαισίου διαχείρισης κινδύνων και της εφαρμογής του στην πράξη.

Ο έλεγχος επιβεβαίωσε ότι το πλαίσιο διαχείρισης κινδύνων της Επιτροπής συνάδει με το σχετικό διεθνώς αποδεκτό μοντέλο αναφοράς, το οποίο συνίσταται στο μοντέλο επιχειρηματικής διαχείρισης κινδύνων COSO, καθώς επίσης ότι παρέχει στιβαρή βάση για τη διαχείριση κινδύνων.

Η ΥΕΕ συνέστησε τη σημαντική ενίσχυση του ρόλου των κεντρικών υπηρεσιών, ούτως ώστε να διασφαλίζονται η αποτελεσματική επιτήρηση της εφαρμογής της διαχείρισης κινδύνων στην Επιτροπή και η πλήρης αντιμετώπιση των κινδύνων εγκάρσιου χαρακτήρα, καθώς και ο σωστός εντοπισμός των κινδύνων για το όργανο στο σύνολό του. Η ΥΕΕ συνέστησε επίσης την προώθηση από πλευράς κεντρικών υπηρεσιών των βέλτιστων πρακτικών στον τομέα της διαχείρισης κινδύνων, την ανάλυση από αυτές των κρίσιμων κινδύνων που αναφέρουν οι Γενικές Διευθύνσεις και των σχετικών αποκρίσεων των ιθυνόντων και την αποστολή συγκεντρωτικής έκθεσης με τα πορίσματα της ανάλυσης αυτής στο Σώμα των Επιτρόπων.

Για να βελτιωθεί η διαχείριση και η αναφορά κινδύνων, είναι απαραίτητο να αποσαφηνισθούν ορισμένες έννοιες πρωταρχικής σημασίας (π.χ. εκτίμηση κρίσιμων κινδύνων τόσο σε εγγενές όσο και σε υπολειπόμενο επίπεδο) και να θεσπισθούν πρόσθετες κατευθυντήριες γραμμές (π.χ. εφαρμογή της έννοιας της ανοχής κινδύνου και εξέταση των κινδύνων που απορρέουν από την εξάρτηση από εξωτερικούς εταίρους).

Οι επιχειρησιακές ΓΔ επιβάλλεται να ενισχύσουν την τρέχουσα διαχείριση κινδύνων, καθώς επίσης να καθιερώσουν τη διαχείριση κινδύνων ως αποτελεσματικό εργαλείο, ενσωματωμένο στις διαδικασίες διαχείρισης που εφαρμόζουν.

Συμβάσεις προμηθειών και διαχείριση επιχορηγήσεων

Διενεργήθηκαν τρεις νέοι έλεγχοι και πέντε έλεγχοι παρακολούθησης με αντικείμενο τις διαδικασίες ανάθεσης συμβάσεων προμηθειών και διαχείρισης επιχορηγήσεων στο πλαίσιο των εσωτερικών πολιτικών.

Σε ό,τι αφορά τις διαδικασίες ανάθεσης συμβάσεων προμηθειών στη ΓΔ ΚΚΕρ, υπάρχουν εγγενείς κίνδυνοι οι οποίοι σχετίζονται με την αποκεντρωμένη δομή της και με τον εξειδικευμένο χαρακτήρα των δραστηριοτήτων της. Υφίσταται μια ιδιάζουσα έκθεση σε κινδύνους εξαιτίας της επεξεργασίας πυρηνικών υλικών και της λειτουργίας εγκαταστάσεων πυρηνικής έρευνας. Η ΥΕΕ έχει συστήσει βελτιώσεις στη διαδικασία προγραμματισμού της ανάθεσης συμβάσεων προμηθειών, την τεκμηρίωση των φακέλων ανάθεσης συμβάσεων, τη διενέργεια εκ των υστέρων ελέγχων, την παροχή καθοδήγησης και την παρακολούθηση των εξαιρέσεων.

Για τις επιχορηγήσεις που παρέχει η ΓΔ ESTAT, προτάθηκε να ενισχυθεί η εκ των προτέρων αξιολόγηση μεγάλων σχεδίων, να αναβαθμισθεί η αξιολόγηση κατά την προπαρασκευή της διαδικασίας απονομής και να απλουστευθεί η βάση επί της οποίας γίνεται η χρέωση εξόδων στην Επιτροπή.

Σε ό,τι αφορά τη διαχείριση των επιχορηγήσεων στο πλαίσιο της διευκόλυνσης Σένγκεν, προτάθηκε να βελτιωθεί η υποβολή αναφορών στο πλαίσιο των ετήσιων εκθέσεων δραστηριότητας του τομέα JLS, με τη συμπερίληψη σε αυτές συνοπτικής παρουσίασης των βασικών ελέγχων που προβλέπονται για τα προγράμματα που εκτελούνται υπό καθεστώς αποκεντρωμένης διαχείρισης και με την παράθεση καίριων δεικτών επιδόσεων προς επίρρωση της νομιμότητας και κανονικότητας των υποκείμενων πράξεων. Οι έλεγχοι με αντικείμενο τη διευκόλυνση Σένγκεν διαπιστώθηκε ότι χαρακτηρίζονταν από ασαφή νομική βάση. Ο χαμηλός ρυθμός εκτέλεσης της «διευκόλυνσης Σένγκεν 2» στη Βουλγαρία και τη Ρουμανία υποδηλώνει ότι ορισμένες πρωταρχικής σημασίας εργασίες οι οποίες αποσκοπούσαν στη βελτίωση της αποτελεσματικότητας των ελέγχων στα εξωτερικά σύνορα της ΕΕ δεν έχουν ακόμη υλοποιηθεί ή παρουσίαζαν καθυστέρηση κατά τον χρόνο διενέργειας του ελέγχου. Υπήρχε επίσης ο κίνδυνος της ελλιπούς εκτέλεσης από τη Βουλγαρία του προϋπολογισμού της «διευκόλυνσης Σένγκεν 2». Η ΓΔ JLS θα πρέπει να ενισχύσει την παρακολούθηση της προόδου της συγκεκριμένης χώρας, με την κατάρτιση σχεδίου δράσης σε συμφωνία με τις αρχές των κρατών μελών, και να εξετάσει τη σκοπιμότητα επεξεργασίας σχεδίου για τον περιορισμό της απώλειας πιστώσεων σε περίπτωση μη υλοποίησης των δράσεων.

Όσον αφορά τη σχεδίαση των ελέγχων για το 7ο πρόγραμμα πλαίσιο (ΠΠ7) από μέρους της ΓΔ Έρευνας, η ΥΕΕ συνέστησε να επέλθουν βελτιώσεις στις στρατηγικές ελέγχου. Καίτοι αναγνωρίστηκε ότι το νομοθετικό πλαίσιο αποδίδει έμφαση στην απλούστευση και τη μείωση των εκ των προτέρων ελέγχων επί των δικαιούχων, οι έλεγχοι κατέδειξαν την ανάγκη να επιτευχθεί ουσιαστική ισορροπία μεταξύ προληπτικών μέτρων και εκ των υστέρων ελέγχων. Η ΥΕΕ συνέστησε να χρησιμοποιούνται, κατά περίπτωση, περισσότερο επιλεκτικοί και στηριζόμενοι στους κινδύνους έλεγχοι και να καταστρωθούν σαφείς στρατηγικές πρόληψης και ανίχνευσης της απάτης. Οι μηχανισμοί επιβολής κυρώσεων που προβλέπονται στους κανονισμούς θα πρέπει επίσης να εφαρμόζονται στην πράξη, για να διασφαλίζεται η αποτρεπτική τους επίδραση.

Εκτελεστικοί οργανισμοί

Διενεργήθηκαν δύο έλεγχοι με αντικείμενο τον επιχειρησιακό προϋπολογισμό του οποίου η εκτέλεση ανατίθεται σε εκτελεστικούς οργανισμούς, καθώς επίσης δύο έλεγχοι παρακολούθησης σε εκτελεστικούς οργανισμούς. Ενδείκνυται να αποδοθεί ιδιαίτερη προσοχή στη διασφάλιση της σαφούς και συγκροτημένης μεταβίβασης καθηκόντων από τις ΓΔ σε νεοσύστατους εκτελεστικούς οργανισμούς, καθώς και ο ευδιάκριτος επιμερισμός καθηκόντων μεταξύ τους. Η ΥΕΕ συνέστησε τη σύναψη μνημονίου συμφωνίας μεταξύ κάθε μητρικής ΓΔ και του εκάστοτε εκτελεστικού οργανισμού, καθώς και τη θέσπιση σαφούς και τυποποιημένης στρατηγικής στις μητρικές ΓΔ για την παρακολούθηση της εκπλήρωσης από τους εκτελεστικούς οργανισμούς των ευθυνών που τους ανατίθενται σε σχέση με τις επιχειρησιακές δαπάνες.

Έπειτα από αμφότερους τους ελέγχους, διατυπώθηκε η σύσταση να συγκροτηθεί ένα πλήρες και ολοκληρωμένο σύστημα διαχείρισης πληροφοριών, προκειμένου να βελτιωθεί η βάση παρακολούθησης και αναφοράς σχετικά με τα προγράμματα που διαχειρίζονται εκτελεστικοί οργανισμοί.

Η ΥΕΕ συνέστησε στον Εκτελεστικό Οργανισμό για την Ανταγωνιστικότητα και την Καινοτομία (EACI) να ελέγξει το σχέδιο διασφάλισης της αδιάλειπτης λειτουργίας το οποίο διαθέτει, έτσι ώστε να βεβαιωθεί για την εφαρμογή του στην πράξη. Πέραν αυτού, η ΥΕΕ επεσήμανε ότι ο περιορισμός της πρόσβασης στα συστήματα πληροφορικής και στις υπηρεσίες ασφάλειας της Επιτροπής ενδέχεται να επηρεάζει δυσμενώς την αδιάλειπτη λειτουργία των εκτελεστικών οργανισμών, και τούτο λόγω του υψηλού βαθμού εξάρτησής τους από μερικά από τα εν λόγω συστήματα.

Ζητήματα τεχνολογίας της πληροφορίας (IT)

Κατόπιν αιτήσεως της ΕΠΕ, συντάχθηκαν δύο επιστολές ελέγχου, στις οποίες συνοψίζονται οι κυριότερες επισημάνσεις οι οποίες προέκυψαν από ελέγχους των τελευταίων ετών σχετικά με τα μεγάλα συστήματα πληροφορικής και τα εταιρικού τύπου συστήματα πληροφορικής[5].

Σε σχέση με τα μεγάλα σχέδια πληροφορικής , καταγράφτηκαν προς μελέτη τα ακόλουθα ζητήματα: ενίσχυση των διαδικασιών διαχείρισης κινδύνων στον τομέα της πληροφορικής μέσω της τακτικής και ενδελεχούς εκτίμησης των κινδύνων· κατάστρωση και εφαρμογή τυποποιημένης μεθοδολογίας διαχείρισης σχεδίων για όλα τα μεγάλα προγράμματα πληροφορικής· στενότερη παρακολούθηση των επιδόσεων και των ποιοτικών χαρακτηριστικών των αναδόχων του τομέα της πληροφορικής· και εφαρμογή πλήρους και τυποποιημένης διαδικασίας για τη διαχείριση των αλλαγών που επέρχονται στα συστήματα πληροφορικής. Ιδιαίτερα τονίστηκε η σπουδαιότητα κατάλληλης στρατηγικής προγραμματισμού της ανάθεσης δημόσιων συμβάσεων και εφοδιασμού στον τομέα της πληροφορικής, ούτως ώστε να αποφεύγεται η «τεχνική υποδούλωση» και η διατάραξη της λειτουργίας εξαιτίας μεταβολών που αφορούν τους παρόχους υπηρεσιών. Ενδείκνυται να ενισχυθεί η επιτήρηση σε επίπεδο οργάνου ούτως ώστε να παρακολουθούνται οι μείζονες εξελίξεις στον τομέα της πληροφορικής.

Τόσο τα μεγάλα όσο και τα εταιρικού τύπου συστήματα πληροφορικής συνδέονται με τους εξής κινδύνους: μη συμμόρφωση με τους εφαρμοστέους κανόνες εταιρικού τύπου διακυβέρνησης στον τομέα της πληροφορικής· μη εκπλήρωση των όρων έγκαιρης παράδοσης χωρίς υπέρβαση του προϋπολογισμού· δυσαρέσκεια των χρηστών· αναποτελεσματική χρησιμοποίηση πόρων· και βλάβη της φήμης.

Για τα εταιρικού τύπου συστήματα πληροφορικής , έχουν εξακριβωθεί πρόσθετοι παράγοντες κινδύνου, οι οποίοι σχετίζονται κυρίως με την ανάγκη κατάλληλης διακυβέρνησης σε κεντρικό και τοπικό επίπεδο: ανεπαρκής εταιρικού τύπου καθοδήγηση και εποπτεία σε σχέση με την ανάπτυξη των συστημάτων πληροφοριών· ασαφείς ρυθμίσεις διακυβέρνησης· ανεπαρκής συμμετοχή των ενδιαφερομένων στη διαδικασία λήψης αποφάσεων· και ακατάλληλος καταμερισμός των δαπανών που απαιτούνται για την εκτέλεση σχεδίων πληροφορικής. Σε περίπτωση που οι κίνδυνοι αυτοί επισυμβούν, ενδέχεται να θέσουν εν αμφιβόλω την υλοποίηση συνεκτικής και αποτελεσματικής στρατηγικής της Επιτροπής στον τομέα της πληροφορικής και να δυσχεράνουν την επίτευξη των στόχων του σχεδίου. Υπάρχει κίνδυνος να μην μπορέσει η Επιτροπή να αξιοποιήσει αποτελεσματικά σημαντικούς ανθρώπινους και δημοσιονομικούς όρους.

Η ΥΕΕ συνέστησε να ανατεθεί σε κατάλληλο φορέα η ευθύνη του καθορισμού της μεσομακροπρόθεσμης στρατηγικής και των προτεραιοτήτων της Επιτροπής στον τομέα της πληροφορικής, καθώς επίσης να υποβάλλονται αυτές προς έγκριση στη διευθύνουσα ομάδα ΔΒΔ, η οποία θα ελέγχει και την εφαρμογή τους στην πράξη. Οι εν λόγω προτεραιότητες στον τομέα της πληροφορικής, οι οποίες θα καθορίζονται για τα συστήματα που χρηματοδοτούνται τόσο με επιχειρησιακές όσο και με διοικητικές πιστώσεις, θα πρέπει να συγκροτούν τη βάση για τις στρατηγικές πληροφορικής των επιμέρους ΓΔ («Schémas Directeurs») και για τις διαδικασίες χρηματοδότησης από τον προϋπολογισμό και αποδέσμευσης πιστώσεων. Τα καθήκοντα διαχείρισης των συστημάτων πληροφορικής του οργάνου θα πρέπει να προσδιορισθούν καλύτερα και να ενισχυθεί η συναφής διαδικασία λήψης αποφάσεων μέσω της ρύθμισης της κατάλληλης συμμετοχής των βασικών εμπλεκομένων. Η τρέχουσα δομή διακυβέρνησης είναι σκόπιμο να ενισχυθεί σε επίπεδο σχεδίων, τομέων δραστηριότητας και οργάνου, και επίσης να περιλαμβάνει τη θέσπιση ειδικών διαδικασιών για την παραπομπή των τυχόν διαφωνιών μεταξύ υπηρεσιών στη διευθύνουσα ομάδα ΔΒΔ. Η διαδικασία του προϋπολογισμού και η παρακολούθηση των δαπανών χρήζουν επίσης ενίσχυσης.

Επιμερισμένη διαχείριση

Οι έλεγχοι της ΥΕΕ επικεντρώθηκαν στα εποπτικά καθήκοντα των ΓΔ στους βασικούς τομείς πολιτικής της Γεωργίας, της Αλιείας και της Συνοχής. Ορισμένοι από τους ελέγχους αυτούς αφορούσαν τα εναρκτήρια στάδια των πολυετών στρατηγικών ελέγχου των οικείων ΓΔ για την περίοδο προγραμματισμού 2007-2013.

Στον τομέα της γεωργίας, ένας έλεγχος εστιάστηκε στις επιστροφές άμεσων ενισχύσεων προς τα κράτη μέλη και στην παρακολούθηση της εφαρμογής του «Ολοκληρωμένου συστήματος διαχείρισης και ελέγχου» (ΟΣΔΕ) σε συγκεκριμένα κράτη μέλη, στα οποία είχαν διαπιστωθεί σοβαρές αδυναμίες, καθώς και σε μία υποψήφια χώρα. Η ΥΕΕ κατέληξε στο συμπέρασμα ότι το σύστημα έναρξης, επαλήθευσης και έγκρισης των πληρωμών προς τα κράτη μέλη λειτουργεί ικανοποιητικά και ότι, τα τελευταία χρόνια, η Επιτροπή παρακολούθησε επισταμένως την εφαρμογή του ΟΣΔΕ στις χώρες που εξετάστηκαν. Σε ό,τι αφορά την αγροτική ανάπτυξη, η ΥΕΕ διαπίστωσε ότι το υπάρχον σύστημα εσωτερικών ελέγχων παρέχει εύλογη διαβεβαίωση ως προς την επίτευξη των επιχειρησιακών στόχων που έχουν καθορισθεί για την περίοδο προγραμματισμού 2007-2013 του ΕΓΤΑΑ. Εντούτοις, ο εσωτερικός συντονισμός θα μπορούσε να βελτιωθεί προκειμένου να διασφαλισθεί ότι όλες οι συναφείς πληροφορίες σχετικά με τα πορίσματα των ελέγχων τίθενται κατά τρόπο συστηματικό στη διάθεση των γεωγραφικών μονάδων αγροτικής ανάπτυξης και ότι οι πληροφορίες αυτές λαμβάνονται υπόψη σε τακτική βάση.

Προκειμένου για το Ευρωπαϊκό Ταμείο Αλιείας, η ΥΕΕ συνέστησε την ενίσχυση από μέρους της ΓΔ MARE της υφιστάμενης μεθόδου παρακολούθησης της εκτέλεσης στα κράτη μέλη και την παροχή καλύτερης τεκμηρίωσης. Η ΓΔ MARE ενδείκνυται να θεσπίσει αναλυτικό πρόγραμμα ελέγχων και εμπεριστατωμένες ρυθμίσεις συνεργασίας με τη ΓΔ REGIO και τη ΓΔ EMPL για τις επαφές τους με τις ίδιες εθνικές αρχές ελέγχου. Η ΥΕΕ συνέστησε επίσης στην εν λόγω ΓΔ να συμπεριλάβει στη στρατηγική ελέγχων της διαδικασίες για την πρόληψη και την ανίχνευση της απάτης.

Στον τομέα της συνοχής, η ΥΕΕ εξέτασε ελέγχους που είχαν διενεργήσει η ΓΔ REGIO και η ΓΔ EMPL με αντικείμενο τα συστήματα διαχείρισης και ελέγχου που τα κράτη μέλη είχαν εξαγγείλει για την περίοδο προγραμματισμού 2007-2013. Η ΥΕΕ διαπίστωσε ότι, καίτοι οι έλεγχοι διενεργήθηκαν όπως είχε αποφασιστεί, η όλη διαδικασία χαρακτηρίστηκε από καθυστερήσεις στο πλαίσιο της λειτουργίας των υπηρεσιών των κρατών μελών. Η ΥΕΕ εξέφρασε επιφυλάξεις σχετικά με την ποιοτική στάθμη των πληροφοριών που παρέχουν τα κράτη μέλη και συνέστησε στις ΓΔ να λάβουν μέριμνα για το θέμα κατά το επόμενο στάδιο της διαδικασίας διασφάλισης της παροχής εγγυήσεων. Η ΥΕΕ συμμερίζεται την άποψη του ΕΕΣ ότι στο τρέχον στάδιο της περιόδου προγραμματισμού είναι υπερβολικά πρώιμο να εξαχθεί το συμπέρασμα ότι οι μεταβολές που επήλθαν στους κανόνες και στα συστήματα εποπτείας επέτρεψαν τη μείωση του αριθμού σφαλμάτων όσον αφορά τις πληρωμές σε επίπεδο τελικών δικαιούχων. Οι έλεγχοι κατέδειξαν ότι οι ΓΔ επιβάλλεται να καταστρώσουν τις στρατηγικές ελέγχων τους με μεγαλύτερη λεπτομερειακότητα, ιδίως όσον αφορά τον βαθμό στον οποίον λαμβάνουν υπόψη τα πορίσματα των ελέγχων των κρατών μελών. Υπάρχουν περιθώρια για μια περισσότερο συντονισμένη ελεγκτική προσέγγιση μεταξύ της Επιτροπής και των κρατών μελών ή ακόμη και για την από κοινού διενέργεια ελέγχων, ιδίως οσάκις διαφορετικοί έλεγχοι αφορούν τις ίδιες εθνικές αρχές ελέγχου.

Διαχείριση περιουσιακών στοιχείων

Ένας έλεγχος της διαδικασίας απογραφής που εφαρμόζεται από το Γραφείο Υποδομών και Διοικητικής Υποστήριξης στις Βρυξέλλες (OIB), μη συμπεριλαμβανομένου του κέντρου διαχείρισης του εξοπλισμού πληροφορικής, οδήγησε στη διαπίστωση ότι η σχετική νομική βάση έχει καταστεί παρωχημένη και ότι δεν υπάρχουν στοιχεία που να αποδεικνύουν ότι πράγματι διενεργήθηκαν σε κάθε περίπτωση οι προβλεπόμενοι περιοδικοί απογραφικοί έλεγχοι. Η ΥΕΕ υπογράμμισε τη σπουδαιότητα της αποσαφήνισης ρόλων και καθηκόντων, της τεκμηρίωσης των διαδικασιών και του συντονισμού ως προαπαιτούμενων για την αποτελεσματικότητα της όλης διαδικασίας.

Τα κύρια πορίσματα του ελέγχου που διενεργήθηκε με αντικείμενο το έργο που αφορά τη διαχείριση των προμηθειών και των περιουσιακών στοιχείων (Supply and Assets Management - SAM) συνοψίζονται στην ενότητα σχετικά με τα θέματα πληροφορικής.

Εξωτερικές πολιτικές

Ο έλεγχος που διενεργήθηκε με αντικείμενο τον προϋπολογισμό της Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) κατέδειξε ότι, λόγω της συναρμοδιότητας με το Συμβούλιο, η Επιτροπή ασκεί περιορισμένη και μόνο επιρροή στην επιχειρησιακή υλοποίηση και στο δυναμικό των δράσεων της ΚΕΠΠΑ. Η ΥΕΕ δεν μπόρεσε να εξασφαλίσει εύλογη διαβεβαίωση αναφορικά με τη διαχείριση του προϋπολογισμού της ΚΕΠΠΑ. Συνιστάται η λήψη μέριμνας από την Επιτροπή για την πλήρη συμμόρφωση με τις νομικές απαιτήσεις που ισχύουν για τις εκ των προτέρων αξιολογήσεις. Οι καθυστερήσεις που έχουν παρατηρηθεί κατά την εναρκτήρια φάση και τη φάση υλοποίησης των δράσεων ΚΕΠΠΑ είναι δυνατό να αποκατασταθούν, σε συνεργασία με το Συμβούλιο, μέσω καλύτερης καθοδήγησης (εγχειρίδια σχετικά με τις διαδικασίες), της τυποποίησης των διαδικασιών, καθώς και μέσω της παροχής σχετικών «εργαλείων». Η ΥΕΕ διαπίστωσε την ύπαρξη κινδύνου σοβαρής υποχρησιμοποίησης κονδυλίων όσον αφορά τις μη στρατιωτικές αποστολές διαχείρισης κρίσεων στο πλαίσιο της ΚΠΑΑ, καθώς και την ανάγκη για στρατηγική επιτόπιων αποστολών, εναρμονισμένη υποβολή αναφορών και διαδικασίες έγκαιρου κλεισίματος.

Από έλεγχο της δημοσιονομικής διαχείρισης του προγράμματος επισιτιστικής ασφάλειας προέκυψε εύλογη διαβεβαίωση όσον αφορά την επίτευξη των στόχων που είχαν τεθεί. Οι έλεγχοι με αντικείμενο την πολιτική γειτονίας και το κλείσιμο των προγραμμάτων CARD και PHARE οδήγησαν στη διατύπωση συστάσεων για τη βελτίωση των ελέγχων και υπογράμμισαν τους κινδύνους που οφείλονται στη μεγάλης έκτασης εναλλαγή προσωπικού.

Υλοποίηση των συστάσεων που προέκυψαν από παλαιότερους ελέγχους

Οι ελεγχθείσες υπηρεσίες καταρτίζουν σχέδια δράσης με σκοπό την υλοποίηση των συστάσεων της ΥΕΕ. Η εφαρμογή των εν λόγω σχεδίων παρακολουθείται με τη μέθοδο της «ιχνηλάτησης ζητημάτων» και εξακριβώνεται με ελέγχους παρακολούθησης.

Από τους 34 ελέγχους παρακολούθησης που ολοκληρώθηκαν το 2009, οι 24 κατέληγαν στο συμπέρασμα ότι είχαν υλοποιηθεί όλες οι συστάσεις που διατυπώνονταν στις αρχικές εκθέσεις ελέγχου, ενώ άλλες έξι κατέληγαν στο συμπέρασμα ότι μόνο μία σύσταση δεν είχε ακόμη υλοποιηθεί πλήρως.

Σημειώθηκε περαιτέρω βελτίωση του συνολικού βαθμού υλοποίησης των συστάσεων εσωτερικού ελέγχου. Τα πλέον πρόσφατα στατιστικά δεδομένα (που ανάγονται στις 29 Ιανουαρίου 2010) δείχνουν ότι για το 26% των εκκρεμουσών «πολύ σημαντικών» συστάσεων (41 επί 159) παρατηρείτο καθυστέρηση υλοποίησης μεγαλύτερη του εξαμήνου, ποσοστό που αντιπροσωπεύει μείωση από το 29 % που είχε καταγραφεί το προηγούμενο έτος.

Συμπεράσματα

Με βάση τους ελέγχους και τις συναφείς εργασίες που ολοκληρώθηκαν το 2009, είναι δυνατό να εξαχθούν τα ακόλουθα συμπεράσματα:

Συμπέρασμα 1: Σημειώθηκε πρόοδος, αλλά απαιτούνται περισσότερες βελτιώσεις

Η ΥΕΕ διαπίστωσε διαρκείς βελτιώσεις στο περιβάλλον εσωτερικού ελέγχου της Επιτροπής, οι οποίες συνδέονται με τις προσπάθειες για την επίτευξη δήλωσης αξιοπιστίας χωρίς επιφυλάξεις. Ωστόσο, η ΥΕΕ σημείωσε ότι απαιτούνται περαιτέρω βελτιώσεις σε σχέση με μια σειρά πτυχών της δημοσιονομικής διαχείρισης:

- Επιμερισμένη διαχείριση

- Σε ό,τι αφορά τη διαχείριση επιχορηγήσεων στο πλαίσιο της Διευκόλυνσης Σένγκεν II, και παρά την παράταση των συμβάσεων που έγινε δεκτή και τις αλλαγές που αποφασίστηκαν σε σχέση με τον καταμερισμό των κονδυλίων μεταξύ του σκέλους Σένγκεν και της ταμειακής ροής, τα χαρακτηριστικά κινδύνου θα πρέπει να προσδιορίζονται με μεγαλύτερη σαφήνεια, οι έλεγχοι κλεισίματος θα πρέπει να προσαρμοστούν καταλλήλως και η ΓΔ JLS θα πρέπει να παρακολουθεί επισταμένως την εκτέλεση του προϋπολογισμού.

- Είναι σκόπιμο να επέλθουν βελτιώσεις στον γενικό συντονισμό των στρατηγικών ελέγχου από τις υπηρεσίες της Επιτροπής που είναι επιφορτισμένες με τη διαχείριση των σχετικών με τα διαρθρωτικά ταμεία πολιτικών, πράγμα που θα βελτιώσει την κάλυψη των κοινών αρχών ελέγχου. Τα πορίσματα της έρευνας που δρομολογήθηκε το 2009 για την επανεξέταση του έργου των αρχών ελέγχου θα επιτρέψει στην Επιτροπή να αξιοποιήσει τις γνώμες που διατυπώθηκαν και, κατ’ επέκταση, να περιορίσει τους επιτόπιους ελέγχους που διενεργεί η ίδια.

- Απευθείας διαχείριση:

- Σε ό,τι αφορά τη διαδικασία απογραφής, υπήρξε αναθεώρηση της νομικής βάσης, και η ΟΙΒ οφείλει να τηρήσει πλήρως τις σχετικές απαιτήσεις ελέγχου.

- Παρά τα πλεονεκτήματα της συμβουλευτικής ομάδας δημοσίων συμβάσεων, η διαδικασία ανάθεσης δημόσιων συμβάσεων στο ΚΚΕρ χρήζει ουσιαστικής βελτίωσης, ιδίως όσον αφορά την τεκμηρίωση των εξαιρέσεων, τον προγραμματισμό, την ποιότητα των εκ των υστέρων ελέγχων και τις αιτιολογήσεις που παρέχονται σε σχέση με τις δέσμιες αγορές.

- Στον τομέα της έρευνας, αποδόθηκε έμφαση στην ανάγκη κατάστρωσης στρατηγικής για την ανίχνευση και την πρόληψη της απάτης και για τη βελτίωση της καθοδήγησης που παρέχεται για τη διενέργεια ελέγχων οικονομικής βιωσιμότητας. Εντούτοις, έχει ήδη επέλθει σειρά βελτιώσεων στα συστήματα εσωτερικού ελέγχου σε σχέση με τη διαχείριση του 7ου προγράμματος πλαισίου (π.χ. ισορροπία μεταξύ εκ των προτέρων και εκ των υστέρων ελέγχων και ολοκλήρωση της διαδικασίας διαχείρισης των εγγυητικών κεφαλαίων).

- Έμμεση κεντρική διαχείριση – υλοποίηση δράσεων ΚΕΠΠΑ· συντελέστηκε πρόοδος όσον αφορά τις απαιτήσεις που πρέπει να τηρούνται από τις αποστολές της ΚΠΑΑ σε σχέση με την έμμεση κεντρική διαχείριση, όσον αφορά τη συγκρότηση, υποστήριξη και παρακολούθηση των αποστολών ΚΠΑΑ και όσον αφορά τη διαδικασία κλεισίματος που ισχύει για τις συμβάσεις ΚΠΑΑ. Η ΓΔ RELEX εξακολουθεί να πρέπει να λάβει πρόσθετα μέτρα προκειμένου να συμμορφωθεί πλήρως με τις απαιτήσεις της έμμεσης κεντρικής διαχείρισης (αξιολογήσεις των “έξι πυλώνων” κατ’ εφαρμογή του άρθρου 56 του δημοσιονομικού κανονισμού). Πέραν αυτού, θα πρέπει να συγκροτηθούν οδηγίες και μεθοδολογία για τις αξιολογήσεις των αποστολών διαχείρισης κρίσεων μη στρατιωτικού χαρακτήρα και για την καθιέρωση συστημάτων δημοσιονομικής διαχείρισης για τις αποστολές, και συγχρόνως είναι αναγκαία η ενίσχυση των εκ των υστέρων ελέγχων των αποστολών.

Η ΥΕΕ είναι της γνώμης ότι απαιτείται επισκόπηση σε επίπεδο θεσμικού οργάνου προκειμένου να διασφαλισθεί η αποτελεσματικότητα των κοινών μεθόδων (π.χ. της ανάλυσης κινδύνων και του μηχανισμού αδιάλειπτης λειτουργίας) για την προστασία του θεσμικού οργάνου στο σύνολό του. Επισκόπηση απαιτείται επίσης προκειμένου να διασφαλισθεί η χρηστή δημοσιονομική διαχείριση των επενδύσεων σε συστήματα πληροφορικής μέσω οικονομιών κλίμακας και με την εξεύρεση κοινών λύσεων για κοινές ανάγκες.

Η ΥΕΕ συνιστά να ανατεθεί σε κατάλληλους φορείς η ευθύνη για την επισκόπηση αυτή και για τη διατύπωση ενδεδειγμένων συστάσεων, με ταυτόχρονη λήψη μέριμνας ώστε να αποτραπεί η άμβλυνση της ευθύνης για την εφαρμογή κάθε επιμέρους διαδικασίας.

Η Επιτροπή θεωρεί ότι η επιτήρηση της λειτουργίας προβλέπεται ήδη ή σχεδιάζεται ως προς ορισμένες διαδικασίες, με σχετικά παραδείγματα την επιτροπή για τις αναλύσεις επιπτώσεων, τη διευθύνουσα ομάδα ΔΒΔ, το δίκτυο ανταποκριτών εσωτερικού ελέγχου, την αξιολόγηση από ομοτίμους των ετήσιων εκθέσεων δραστηριότητας, την παροχή βοήθειας στις υπηρεσίες μέσω του Διαδικτύου στους υπόψη τομείς, καθώς και μια πλειάδα δικτύων και εργαστηρίων.

Η Επιτροπή φρονεί επίσης ότι οποιαδήποτε ανάθεση ευθυνών αυτού του τύπου σε κεντρικές υπηρεσίες θα αποδυνάμωνε την ευθύνη του εκάστοτε γενικού διευθυντή και προϊσταμένου υπηρεσίας.

Συμπέρασμα 2: Διαχείριση κινδύνων

Η ΥΕΕ σημείωσε την πρόοδο που έχει συντελεσθεί από το 2005, οπόταν η Επιτροπή θέσπισε πλαίσιο διαχείρισης κινδύνων, αλλά έκρινε ότι η εφαρμογή του πρέπει να ενσωματωθεί καλύτερα στις μεθόδους διαχείρισης εκάστης υπηρεσίας. Τούτο θα πρέπει να συνδυασθεί με την ενισχυμένη επισκόπηση των εγκάρσιων κινδύνων και τη βελτίωση της καθοδήγησης σε κεντρικό επίπεδο.

Οι κεντρικές υπηρεσίες δεν ήταν σε θέση να δεχθούν τη σύσταση αυτή στην ολότητά της, διότι θεωρούσαν ότι ορισμένα στοιχεία της δεν συμβιβάζονται με το πλαίσιο διακυβέρνησης της Επιτροπής. Η Επιτροπή θεωρεί ότι, εντός της τρέχουσας δομής διακυβέρνησης, οι κεντρικές υπηρεσίες ήδη παρέχουν επισκόπηση των εγκάρσιων κινδύνων και καθοδήγηση σχετικά με το πλαίσιο διαχείρισης κινδύνων και την εφαρμογή του.

Συμπέρασμα 3: Αδιάλειπτη λειτουργία του οργάνου

Από τον έλεγχο της ΥΕΕ προέκυψε ότι η Επιτροπή πρέπει να διατηρήσει τη δυναμική των προσπαθειών της για τη διασφάλιση της αδιάλειπτης λειτουργίας του οργάνου σε περίπτωση σοβαρών διαταραχών, ιδίως μέσω της ενισχυμένης καθοδήγησης, του συντονισμού και της δοκιμής του μηχανισμού ανάκτησης κρίσιμων δραστηριοτήτων. Η Επιτροπή συμμερίζεται αυτήν την άποψη.

Συμπέρασμα 4: Επιχειρηματική προσέγγιση σε σχέση με την τεχνολογία της πληροφορίας

Η ΥΕΕ έχει καταδείξει την αναγκαιότητα περαιτέρω ενίσχυσης της λήψης στρατηγικών αποφάσεων και των μεθόδων διαχείρισης σχεδίων στον τομέα της πληροφορικής, έτσι ώστε να διασφαλίζεται ότι τα σχέδια στον τομέα της πληροφορικής συμβαδίζουν με τους στόχους της Επιτροπής, είναι αποδοτικά σε σχέση με το κόστος τους και εκτελούνται εγκαίρως. Η Επιτροπή συμφωνεί με αυτή την ανάλυση.

Τελικές παρατηρήσεις

Η Υπηρεσία Εσωτερικού Ελέγχου υπέβαλε το στρατηγικό πρόγραμμα ελέγχων της για την περίοδο 2010–2012 τον Απρίλιο του 2010. Στόχος είναι να καλυφθούν οι βασικοί κίνδυνοι που έχουν διαπιστωθεί και να επιτευχθεί η αναγκαία κάλυψη προς επίρρωση της συνολικής γνώμης του εσωτερικού ελεγκτή σχετικά με τη δημοσιονομική διαχείριση.

[1] Ορισμένες εκθέσεις που οριστικοποιήθηκαν στις αρχές του 2009 συμπεριελήφθησαν στην έκθεση για το 2008 και ως εκ τούτου δεν συμπεριλαμβάνονται εκ νέου στην έκθεση για το 2009. Παρομοίως, ορισμένες εκθέσεις που καταρτίστηκαν το 2009, αλλά οριστικοποιήθηκαν στις αρχές του 2010 συμπεριλαμβάνονται στην έκθεση για το 2009.

[2] COM(2010)0281, της 25ης Μαΐου 2010

[3] Αποστολές C1 είναι εκείνες που πρέπει να ολοκληρωθούν εντός του έτους.

[4] Αποστολές C2 είναι εκείνες που επιτρέπεται να μεταφερθούν στο επόμενο έτος, ιδίως όταν η εκτέλεση σχεδίων δράσης δεν επαρκεί για να δικαιολογήσει τη διενέργεια ελέγχου παρακολούθησης ή όταν παρατηρούνται καθυστερήσεις σε σχέση με το αντικείμενο του ελέγχου.

[5] Συστήματα χρησιμοποιούμενα από μεγάλο αριθμό χρηστών εκτός της ΓΔ στην οποία ανήκουν